b'\n_START_ARTICLE_\nRonald Reagan\n_START_SECTION_\nL\'era Reagan\n_START_PARAGRAPH_\nEn les eleccions presidencials de 1980, el president Jimmy Carter va ser derrotat pel republic\xc3\xa0 Ronald Reagan. Fins aleshores, Carter havia estat el president del "joc net", votat pels nord-americans per conjurar Nixon i el Watergate._NEWLINE_Despr\xc3\xa9s de l\'experi\xc3\xa8ncia de Vietnam i la nova pol\xc3\xadtica de "promoci\xc3\xb3 dels drets humans" de l\'administraci\xc3\xb3 Carter, el govern Reagan es va destacar per la decisi\xc3\xb3 a l\'hora d\'atacar pa\xc3\xafsos per a imposar l\'hegemonia nord-americana (invasi\xc3\xb3 de l\'illa de Grenada i l\'atac a L\xc3\xadbia), recolzant amb diners i entrenament la guerra bruta a Am\xc3\xa8rica Llatina, com la campanya de desestabilitzaci\xc3\xb3 de Nicaragua formant i finan\xc3\xa7ant la Contra (guerrilla oposada al govern sandinista de Managua); fets pels quals Estats Units va ser condemnat per la Cort Internacional de Just\xc3\xadcia de la Haia, mentre Reagan va declarar que els Estats Units no reconeixia la jurisdicci\xc3\xb3 de l\'esmentat tribunal._NEWLINE_A m\xc3\xa9s, la seva presid\xc3\xa8ncia es va veure tacada per l\'afer Irangate (tr\xc3\xa0fic il\xc2\xb7legal d\'armes a l\'Iran), que va destapar fosques maniobres destinades a evitar que l\'anterior president, Jimmy Carter, pogu\xc3\xa9s obtenir l\'alliberament dels ostatges de l\'ambaixada nord-americana a Teheran.\n_START_SECTION_\nPol\xc3\xadtica exterior durant la guerra freda\n_START_PARAGRAPH_\nL\'administraci\xc3\xb3 Ronald Reagan va potenciar un pla de defensa nuclear, la guerra de les gal\xc3\xa0xies, a la que l\'URSS va respondre amb una pol\xc3\xadtica de rearmament._NEWLINE_La pres\xc3\xa8ncia de Reagan a la Casa Blanca semblava respondre, d\'entrada, a un rellan\xc3\xa7ament dels EUA com a gran pot\xc3\xa8ncia internacional. Per aix\xc3\xb2 impuls\xc3\xa0 la carrera nuclear juntament amb nous programes de rearmament nord-americ\xc3\xa0, on la Iniciativa de Defensa Estrat\xc3\xa8gica va aixecar una gran expectaci\xc3\xb3. Conegut aviat com la "Guerra de les Gal\xc3\xa0xies", el pla preveia desplegar en l\'\xc3\xb2rbita terrestre un complex sistema de sat\xc3\xa8l\xc2\xb7lits, canons l\xc3\xa0ser i sistemes de reflectaci\xc3\xb3 per avortar un hipot\xc3\xa8tic atac at\xc3\xb2mic sovi\xc3\xa8tic des dels or\xc3\xadgens. El pla resultava car\xc3\xadssim i despertava dubtes d\'efic\xc3\xa0cia entre la comunitat cient\xc3\xadfica._NEWLINE_Iuri Andr\xc3\xb3pov, el successor de Br\xc3\xa9jnev despr\xc3\xa9s de la seva desaparici\xc3\xb3 el 1982, antic cap de la KGB durant quinze anys, estava conven\xc3\xa7ut que els nord-americans estaven a punt d\'aconseguir una for\xc3\xa7a nuclear suficientment poderosa per dur a terme un atac nuclear amb \xc3\xa8xit contra la Uni\xc3\xb3 Sovi\xc3\xa8tica. Tot plegat gener\xc3\xa0 moments de gran tensi\xc3\xb3 despr\xc3\xa9s de la suspensi\xc3\xb3 de les converses START per a la limitaci\xc3\xb3 d\'armes estrat\xc3\xa8giques. Tamb\xc3\xa9 va provocar molta indignaci\xc3\xb3 l\'abatiment, per caces sovi\xc3\xa8tics, d\'un avi\xc3\xb3 comercial sud-core\xc3\xa0 amb 269 passatgers a bord que s\'havia desviat de la ruta i sobrevolava per error territori de l\'URSS._NEWLINE_Durant la guerra freda, l\'administraci\xc3\xb3 Reagan don\xc3\xa0 suport als guerrillers antisandinistes a Nicaragua, coneguts com els "contra", per\xc3\xb2 no aconsegu\xc3\xad fer caure el govern revolucionari; ho compens\xc3\xa0 amb la invasi\xc3\xb3 de la min\xc3\xbascula illa de Granada per tropes nord-americanes i la liquidaci\xc3\xb3 del r\xc3\xa8gim de tipus marxista que hi governava._NEWLINE_Finalment, la breu intervenci\xc3\xb3 nord-americana al si d\'una For\xc3\xa7a Multinacional que havia de mitjan\xc3\xa7ar en la Guerra Civil Libanesa va acabar sent un desastre quan, el mes d\'octubre de 1983, comandos su\xc3\xafcides xi\xc3\xaftes van destruir l\'Ambaixada nord-americana i els barracons de les forces americanes, i van matar 239 soldats. Despr\xc3\xa9s d\'aquests fets, les forces americanes es van retirar precipitadament._NEWLINE_L\'agost de 2015 la ci\xc3\xa8ncia va demostrar que fou el responsable de la mort de 158 persones (d\'elles, 101 nens) a conseq\xc3\xbc\xc3\xa8ncia de la introducci\xc3\xb3 d\'una soca de laboratori de dengue hemorr\xc3\xa0gic a Cuba\n_START_SECTION_\nLa "Reaganomia"\n_START_PARAGRAPH_\nEn realitat, l\'\xc3\xa8mfasi de la pol\xc3\xadtica Reagan es va posar en l\'economia, i els nous m\xc3\xa8todes es van presentar com una veritable revoluci\xc3\xb3. La "Reaganomia" es va basar en la presumpci\xc3\xb3 que el keynesianisme havia mort, i amb ell la intervenci\xc3\xb3 estatal en l\'economia privada._NEWLINE_Era la tornada a f\xc3\xb3rmules econ\xc3\xb2miques neoliberals fonamentada en la disminuci\xc3\xb3 dels impostos que implicaria un augment de la inversi\xc3\xb3, la creaci\xc3\xb3 d\'ocupaci\xc3\xb3 i el creixement de la producci\xc3\xb3. A m\xc3\xa9s, la despesa p\xc3\xbablica va patir reduccions importants i la pol\xc3\xadtica social impulsada fins aleshores pels dem\xc3\xb2crates va caure en l\'estancament. En la primera fase, els resultats van ser favorables. A partir del 1983 va cr\xc3\xa9ixer espectacularment el PNB, es va aturar la inflaci\xc3\xb3, es va mobilitzar la borsa i va baixar la taxa d\'atur. Els resultats van ser decisius per entendre la reelecci\xc3\xb3 de Reagan el 1984._NEWLINE_Evidentment, el renovat enfrontament amb els sovi\xc3\xa8tic requeria sanejar l\'economia. Per\xc3\xb2, en realitat, les mesures de Reagan entraven en un marc m\xc3\xa9s ampli en el qual tamb\xc3\xa9 participaven importants estats europeus. De fet, el viratge conservador havia comen\xc3\xa7at a la Gran Bretanya, on Margaret Thatcher havia arribat al poder el 1979. El 1982 la va seguir el democristi\xc3\xa0 Helmut Kohl, a Alemanya, que va posar fi a 13 anys de predomini socialdem\xc3\xb2crata._NEWLINE_Aquesta onada conservadora obe\xc3\xafa a la crisi de l\'estat assistencial i als desafiaments que plantejava la transformaci\xc3\xb3 de les economies de serveis. De fet, l\'enfrontament bipolar de la guerra freda s\'estava traslladant al terreny econ\xc3\xb2mic i social; mentre els arsenals nuclears ja no eren decisius, i els enfrontaments convencionals a la perif\xc3\xa8ria eren cada vegada m\xc3\xa9s confusos, com per exemple la guerra afgano-sovi\xc3\xa8tica. Els aliats de l\'URSS i els EUA eren m\xc3\xa9s i m\xc3\xa9s dubtosos. La vict\xc3\xb2ria havia de ser per a aquell dels dos sistemes que aconsegu\xc3\xads superar el nou gran desafiament social i econ\xc3\xb2mic.\n_START_SECTION_\nDoctrina Reagan\n_START_PARAGRAPH_\nLa Doctrina Reagan fou una estrat\xc3\xa8gia orquestrada i implementada pels Estats Units sota el mandat de Ronald Reagan amb la finalitat de contrarestar la influ\xc3\xa8ncia global de la Uni\xc3\xb3 Sovi\xc3\xa8tica durant els darrers anys de la Guerra Freda. Tot i que la doctrina dur\xc3\xa0 menys de deu anys, supos\xc3\xa0 la pedra angular dels EUA en pol\xc3\xadtica exterior des del comen\xc3\xa7ament dels vuitanta fins al final de la Guerra Freda el 1991._NEWLINE_Durant aquest per\xc3\xadode, els Estats Units prove\xc3\xafren ajuda tant obertament com secretament a guerrilles anticomunistes per tal d\'enderrocar els governs comunistes recolzats per la Uni\xc3\xb3 Sovi\xc3\xa8tica a l\'\xc3\x80frica, l\'\xc3\x80sia i Am\xc3\xa8rica Llatina. La doctrina fou concebuda no nom\xc3\xa9s per a reduir la influ\xc3\xa8ncia sovi\xc3\xa8tica en aquestes regions, sin\xc3\xb3 tamb\xc3\xa9 per permetre l\'esdeveniment del capitalisme (i de vegades la democr\xc3\xa0cia liberal) en aquests pa\xc3\xafsos majorit\xc3\xa0riament dirigits per governs socialistes sostinguts per l\'URSS.'